Սահակ Արք․ Այվազեան

Սահակ Արք. Այվազեան, (14 Դեկտեմբեր 1929, Ֆամակուսթա - 29 Նոյեմբեր 2003, Սելանիկ), աւազանի անունով՝ Յակոբ Այվազեան․ հոգեւորական, կրթական մշակ։  Յունաստանի Հայոց Թեմի 45 տարիներու Առաջնորդ Սահակ Արքեպիսկոպոս Այվազեան (նկարը՝ Սահակ Արք․ Այվազեան, նկարը)։

 Կրթութիւն 
Նախակրթութեան առաջին 5 տարիները կը բոլորէ յունական վարժարանի մէջ, ու 4 տարի ալ կը յաճախէ Նիկոսիոյ Մելիքեան-Ուզունեան հայկական նախակրթարանը (արեւելահայերէն)։ Երեք տարի կ՛աշակերտէ Մելքոնեան երկրորդական վարժարանը։

1947-ին, կուսակրօն եկեղեցական դառնալու համար, 18-ամեայ Յակոբ Այվազեան կ՛անցնի  Անթիլիասի Դպրեվանքը։ Դպրեվանքի Ժառանգաւորացի եւ Ընծայարանի բաժինները յաջողութեամբ աւարտելէ ետք, 1953-ին աբեղայ կը ձեռնադրուի՝ կոչուելով Տէր Սահակ, ի յիշատակ Կիլիկեան Աթոռի տարագրութեան օրերու Կաթողիկոս Սահակ Բ. Կաթողիկոս Խապայեան ի։

 Եկեղեցական գործունէութիւն 

Սահակ աբեղայ երաժշտական ձիրքն ու հետաքրքրութիւնները զարգացնելու համար, հինգ տարի կը հետեւի Պէյրութի (Լիբանան) Պետական Երաժշտանոցի դասընթացքներուն։ Միաժամանակ, Մ․ Տ․ Կիլիկիոյ Կաթողիկոսարանին մէջ կը վարէ դպրապետի եւ ուսուցիչի պաշտօնները ու կրօնի դասեր կ՛աւանդէ «Վահան Թէքէեան» եւ Ազգային «Սուրբ Նշան» վարժարաններուն մէջ։

Կը նշանակուի վարիչ տնօրէն Կիլիկեան Աթոռի Կիրակնօրեայ վարժարաններուն։ Անոր կը վստահուի երաժշտական ղեկավարութիւնը Կաթողիկոսութեան երկսեռ երգչախումբին, որուն անդամներուն թիւը՝ հարիւրի կը բարձրանայ շնորհիւ իր ջանքերուն։ 1956-ին նորընտիր Զարեհ Ա. Կաթողիկոսի օծման արարողութեան, անոր ղեկավարած այդ երգչախումբը իր մասնակցութիւնը կը բերէ քառաձայն Պատարագի երգեցողութեամբ։

1957-ին, Կիպրոսի մէջ, կը ստանայ վարդապետական իր տիտղոսը։ Նոյն տարին Աթէնք կու գայ ծանօթանալու համար բիւզանդական երաժշտութեան եւ վեցամսեայ պատրաստութենէ ետք, կը մասնակցի Աթէնքի Ազգային երաժշտանոցի ամավերջի քննութիւններուն եւ յաջողութեամբ կ՛աւարտէ բարձրագոյն դասարանը։

6 Ապրիլ 1958-ին Սահակ Վարդապետ Յունաստանի թեմական Պատգամաւորական Ժողովին կողմէ կ՛ընտրուի յունահայոց թեմակալ առաջնորդ։ Վեցամսեայ պաշտօնավարութենէ ետք, Անթիլիաս կը մեկնի ու 2 Նոյեմբեր 1958-ին, Զարեհ Ա. Կաթողիկոսին կողմէ Եպիսկոպոս կը ձեռնադրուի եւ կը վերադառնայ իր պաշտօնատեղը։

Հմուտ յունագէտ, 1958-1962 թ․ին Սահակ Սրբազան կ՛ուսանի ու կ՛աւարտէ Աթէնքի համալսարանի աստուածաբանութեան ճիւղը։ 1964-ին, Խորէն Ա․ Կաթողիկոսը անոր կը շնորհէ Արքութեան տիտղոսը։

29 Նոյեմբեր 2003-ին, Թեսաղոնիկէի (Սելանիկ) մէջ, տեղւոյն Ս. Աստուածածին եկեղեցւոյ հիմնադրութեան 100 ամեակին նուիրուած հանդիսաշուք տօնակատարութեան ընթացքին, օրուան իր պատգամը կը փոխանցելէ վայրկեաններ ետք, յանկարծամահ՝ ան հոգին կ՛աւանդէ։

 Վերջաբան 
Յունաստանի Հայոց Թեմի 45 տարիներու Առաջնորդ Սահակ Արքեպիսկոպոս Այվազեանը, Հայաստանեայց Եկեղեցւոյ արժէքաւոր ու արժանաւոր նուիրեալներէն եղաւ։ Օժտուած էր բանաստեղծական ու հռետորական շունչով եւ երաժշտական ձիրքով։ Աւելիով արժեցուց իր բարձր հանգամանքը։

Կորովի, առաքինի եւ համեստ, կիրթ ու բարեսէր․ այդպէս անխոնջ, անբասիր վարկով գործեց մօտ կէս դար։ Սիրուեցաւ ու յարգուեցաւ բոլորէն․ իր հօտէն, գործակիցներէն ու մանաւանդ հայ եւ օտար հոգեւորական եւ պետական մարմիններէն։

 Ծանօթագրութիւններ 

 Տես նաեւ 
Մ․Տ․ Կիլիկիոյ Կաթողիկոսութիւն 

 Աղբիւրներ 
 Ամէնուն տարեգիրքը 1960, 1967-68 Կարօ Գէորգեան
 Կարօ Մինասեանի արխիւ
 «Ազատ Օր» օրաթերթ, 30 Նոյ․,2015

 Արտաքին յղումներ 
 Սելանիկ 
 Ֆամակուսթա 
 Զարեհ Ա. Կաթողիկոս

Ստորոգութիւն:14 Դեկտեմբերի ծնունդներ
Ստորոգութիւն:29 Նոյեմբերի մահեր
Ստորոգութիւն:Հայ հոգեւորականներ
Ստորոգութիւն:Հայ կրթական մշակներ